Դժբախտաբար, հունվարի առաջին շաբաթվա ընթացքում բանակում դժբախտ պատահարների թիվն այսքանով չի սահմանափակվում: Հունվարի 4-ին Արցախ ՊԲ հյուսիսարեւելյան ուղղությամբ տեղակայված մեկ այլ զորամասի պահպանության տեղամասում ականապայթյունից երկու զինծառայող ծանր վիրավորում է ստացել: Չնայած դեպքի մասին Արցախի ՊՆ մամուլի ծառայությունը պաշտոնական հաղորդագրություն չի տարածել, սակայն «Հայկական ժամանակ» օրաթերթին հայտնի են դարձել որոշ մանրամասներ: Վիրավորված զինծառայողներից մեկը, թերթի տեղեկացմամբ, գտնվում է Ստեփանակերտի հոսպիտալում. նրա աջ ոտքը անդամահատել են, վիճակն այժմ գնահատվում է միջին ծանրության, կյանքին վտանգ չի սպառնում: Մյուս զինծառայողին տեղափոխել են ՀՀ Պնախարարության կենտրոնական զինվորական հոսպիտալ, անդամահատել են նրա ձախ ոտքը: Հիշեցնենք, որ ավելի վաղ՝ անցած տարվա նոյեմբերի 21-ին, նույն ուղղությամբ տեղակայված N զորամասում ականի պայթյունից զոհվել էր երեք զինծառայող եւ ծանր վիրավորում էր ստացել մեկը՝ 19-ամյա Նարեկ Հովեյանը: